CELEX: 32020D1653
Language: hu
Date: 2020-11-06 00:00:00
Title: A Bizottság (EU) 2020/1653 végrehajtási határozata (2020. november 6.) a Kínai Népköztársaságból és Indonéziából származó egyes melegen hengerelt rozsdamentes acéllemezek és -tekercsek behozatalára vonatkozó szubvencióellenes eljárás megszüntetéséről

2020.11.9.   
               
               
                  HU
               
               
                  Az Európai Unió Hivatalos Lapja
               
               
                  L 372/50
               
            
         A BIZOTTSÁG (EU) 2020/1653 VÉGREHAJTÁSI HATÁROZATA
         (2020. november 6.)
         a Kínai Népköztársaságból és Indonéziából származó egyes melegen hengerelt rozsdamentes acéllemezek és -tekercsek behozatalára vonatkozó szubvencióellenes eljárás megszüntetéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező támogatott behozatallal szembeni védelemről szóló, 2016. június 8-i (EU) 2016/1037 európai parlamenti és tanácsi rendeletre (1) és különösen annak 14. cikke (1) bekezdésére,
         mivel:
         1.   ELJÁRÁS
         
         
                     (1)
                  
                  
                     Az Európai Bizottság (a továbbiakban: Bizottság) 2019. október 10-én szubvencióellenes vizsgálatot indított a Kínai Népköztársaságból és Indonéziából származó egyes melegen hengerelt rozsdamentesacél lemezek és tekercsek (a továbbiakban: a vizsgált termék) Unióba érkező behozatalára vonatkozóan. A Bizottság az Európai Unió Hivatalos Lapjában közzétette az eljárás megindításáról szóló értesítést (2).
                  
               
                     (2)
                  
                  
                     A vizsgált termék a Kínai Népköztársaságból és Indonéziából származó, rozsdamentes acélból készült síkhengerelt termékek, tekercsben is (ideértve a méretre vágott és a keskeny szalagokban kiszerelt termékeket is), melegen hengerelve, de tovább nem megmunkálva, kivéve a nem tekercsben lévő, legalább 600 mm szélességű, 10 mm-nél nagyobb vastagságú termékeket.
                  
               
                     (3)
                  
                  
                     A Bizottság azt követően indított vizsgálatot, hogy az Európai Acélszövetség (a továbbiakban: Eurofer vagy a panaszos) panaszt nyújtott be négy uniós gyártó nevében, amelyek együttesen a vizsgált termék teljes uniós termelését adják. A panasz elegendő bizonyítékot tartalmazott a támogatásra, illetve az abból eredő kárra vonatkozóan, ami indokolttá tette a vizsgálat megindítását.
                  
               
                     (4)
                  
                  
                     A Bizottság az eljárás megindításáról szóló értesítésben felkérte az érdekelt feleket, hogy a vizsgálatban való részvétel érdekében vegyék fel vele a kapcsolatot. A Bizottság emellett külön tájékoztatta a panaszosokat, a többi ismert uniós gyártót, az ismert exportáló gyártókat és a kínai hatóságokat, az ismert importőröket, beszállítókat és felhasználókat, a kereskedőket, valamint az érintettként ismert szervezeteket a vizsgálat megindításáról, és felkérte őket a részvételre.
                  
               
                     (5)
                  
                  
                     Valamennyi érdekelt fél lehetőséget kapott arra, hogy észrevételeket tegyen a vizsgálat megindításával kapcsolatban, és az eljárás megindításáról szóló értesítésben megállapított határidőn belül kérje a Bizottság és/vagy a kereskedelmi ügyekben eljáró meghallgató tisztviselő előtti meghallgatását.
                  
               2.   A PANASZ VISSZAVONÁSA ÉS AZ ELJÁRÁS MEGSZÜNTETÉSE
         
         
                     (6)
                  
                  
                     A panaszos 2020. szeptember 18-án arról tájékoztatta a Bizottságot, hogy panaszát visszavonja.
                  
               
                     (7)
                  
                  
                     Az (EU) 2016/1037 rendelet 14. cikkének (1) bekezdése szerint a panasz visszavonása esetén az eljárás megszüntethető, kivéve, ha ez a megszüntetés az Unió érdekeit sértené.
                  
               
                     (8)
                  
                  
                     A vizsgálat nem tárt fel olyan körülményt, amely arra utal, hogy az eljárás folytatása érdekében állna az Uniónak.
                  
               
                     (9)
                  
                  
                     A Bizottság ezért arra a következtetésre jutott, hogy a Kínai Népköztársaságból és Indonéziából származó egyes melegen hengerelt rozsdamentesacél lemezek és tekercsek Unióba történő behozatalára vonatkozó szubvencióellenes eljárást intézkedések alkalmazása nélkül meg kell szüntetni.
                  
               
                     (10)
                  
                  
                     A Bizottság erről megfelelő módon tájékoztatta az érdekelt feleket, és lehetőséget biztosított számukra észrevételeik megtételére. Indonézia kormánya megjegyezte, hogy teljes mértékben egyetért a Bizottság következtetésével. További észrevétel nem érkezett.
                  
               
                     (11)
                  
                  
                     Ez a határozat összhangban van az (EU) 2016/1037 rendelet 25. cikkének (1) bekezdésével létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            A Bizottság a Kínai Népköztársaságból és Indonéziából származó, jelenleg a 7219 11, 7219 12, 7219 13, 7219 14, 7219 22, 7219 23, 7219 24, 7220 11 és 7220 12 HR-kódok alá tartozó, rozsdamentes acélból készült síkhengerelt termékek, tekercsben is (ideértve a méretre vágott és a keskeny szalagokban kiszerelt termékeket is), melegen hengerelve, de tovább nem megmunkálva, kivéve a nem tekercsben lévő, legalább 600 mm szélességű, 10 mm-nél nagyobb vastagságú termékeket, Unióba irányuló behozatalára vonatkozó szubvencióellenes eljárást megszünteti.
         
         
            2. cikk
            Ez a határozat az Európai Unió Hivatalos Lapjában való kihirdetésének napját követő napon lép hatályba.
         
         
            Kelt Brüsszelben, 2020. november 6-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 176., 2016.6.30., 55. o.
         
         
            (2)  Értesítés a Kínai Népköztársaságból és Indonéziából származó egyes melegen hengerelt rozsdamentes acéllemezek és -tekercsek behozatalára vonatkozó szubvencióellenes eljárás megindításáról (HL C 342., 2019.10.10., 18. o.).